Endine tiimikaaslane: Zlatan ei teinud see hooaeg midagi, aga proovib ikka tähelepanu endale saada (5)
Legendaarse Zlatan Ibrahimoviciga poolteist aastat koos AC Milanis veetnud Hakan Calhanoglu (28) seletas Tivibu Sporile, kuidas tema arvates pole rootslase käitumine mehe eale vastav. Samuti rääkis türklane oma uuest koduklubist Milano Interist.
Varem ka Hamburger SV-d ja Leverkuseni Bayerit esindanud Calhanoglu veetis Milani ridades neli aastat ning oli terve aja põhitegijate seas. Kokku sai ta kirja 172 matši ning 32 väravat. Eelmisel suvel ei jõudnud ta aga kokkuleppele pikaaegse kodutiimiga ja lahkus seega võistkonnast vabaagendina. Mehe allkirja noppis kärmelt endale Milani linnarival Inter ning poolkaitsja on hiljem tõdenud, et üleminek polnud lihtne.
"See oli väga keeruline [üleminek], kuna tegemist oli sama linna aga teiste värvidega. Andsin sellegi poolest endast maksimumi, sest teadsin, et mul on võimalus liituda Itaalia valitseva meistriga," seletas pallur. Teatavasti kehtis tänavu aga mehel Murphy seadus ehk just peale seda, kui mees Rossioneri'ga hüvasti jättis, suutis Milan üle pika aja taas tiitli võita. Punamustade fännid ning Ibrahimovic tegid ka mehe üle nalja ja seda türklane hästi vastu ei võtnud: "Mängisin Milanis neli aastat, aga mitte keegi ei karjunud kunagi mu nime tribüünidel. Interis juhtub seda aga iga mängu soojendusel."
"[Ibrahimovic] pole enam 18-aastane, vaid ta on juba 40-aastane mees ehk kui ma oleks tema vanuses, siis ei teeks ma selliseid asju," kommenteeris Calhanoglu endise tiimikaaslase pilkavaid sõnumeid. "Talle lihtsalt meeldib olla tähelepanu keskpunktis. Ta ei teinud Scudetto võiduks mitte midagi ning vaevu mängis, kuid annab endast kõik, et olla ikkagi tähelepanu keskpunktis."
"Lisaks on just tema see, kes helistab mulle ning küsib kas ma tahaksin minna sööma või mootorrattaga sõitma. Ta kirjutas minust oma raamatus ka. Eks ta pidi midagi kirjutama, kuna muidu oleks seal olnud lihtsalt valged lehed. Ausalt öeldes on targem lihtsalt mitte välja teha," tõdes kogenud türklane.
Kuigi Inter jäi liigas Milanile alla, siis leiab Calhanoglu siiski, et mehe praegune tiim on vanast üle: "Interil on palju tugevam koosseis kui Milanil. Kaotasime derbi, mille seis muutus äkitselt peale 75. minutit, mil mina ja Ivan Perišic välja vahetati. Juhtisime 1:0, kuid peale seda kaotasime 1:2 ehk peatreener [Simone Inzaghi] aitas kaotusele kaasa ning nii ma talle ka ütlesin."